《黄几道郎中同年挽词二首》
宋代·苏辙

温恭天赋此心良，惠爱人知政术长。
井水无波任瓶绠，牛刀投隙应宫商。
分符出遍各城守，携被归従华省郎。
不到汝阴遗恨远，坐令湖水减清光。
早岁相従能几时，淮阳花发正游嬉。
鸣弓矍相人如堵，席地沧浪柳作帷。
十载旧游真是梦，一时佳客尚存谁。
遥闻葬日车千两，渍酒绵中寄一悲。
〈辙昔与几道相遇于陈，陈守张圣民相与游従甚密，逮今将三十年。
当时宾客在者少矣，而几道复化去，言之凄恻无已。
〉

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。